Sellisel sügisel on  lausa patt jätta seentest kirjutamata. Ma mäletan, et mõned aastad tagasi oli ka metsas seeneuputus, kui praegusega võrreldes oli siis ju vähe seeni.  Mis aga sellel aastal, täpsemalt eile, minuga metsas juhtus, ületas kõik senised seenelkäigud.  Tegelikult ma korjaks kogu aeg seeni - see on nii mõnus tegevus. Aga ma annan endale aru, et talve jooksul mõned purgid marineeritud seeni ja purgike soolatud või omas mahlas seeni on tipp, mida ma ära suudan tarbida. Seega, võitlen pidevalt kiusatusega  minna metsa, aga jätan minemata, kuna seeni enam keegi väga süüa ei taha (kõrini lihtsalt on) ja hoidistamisel ka ei näe mõtet. Enam. See oli ääremärkuse korras.  Eile otsustasime peale pikka kaalumist siiski Sassu-Harriga metsa minna, rohkem vast jalutamise mõttes, aga siiski. Parkisime auto suhteliselt hõredasse kõrgesse männikusse, kus lookleb palju siledaid liivaseid teeradu - et ei peaks põlvini samblas sumpama. Lootsin ka, et sellises kohas (muidu sõidan ikka 10 km metsa SISSE) on juba sajad  seenekorjajad tõsist kammimist teinud. Selgus muidugi, et seenehordid ründasid juba kümme sammu autost, nagu poleks pühapäeva pealelõuna, vaid näiteks teisipäeva hommik. Nädalavahetustel ju tavaliselt korjatakse KÕIK ära.  Jalutame siis ja VALIME seeni, vaatan, minu auto taha pargitakse teine auto. Ajan kulmud kuklasse, et misasja, metsas pole ruumi või? Aga noh, seeni ju on, milleks ikka tühjast tüli teha. Autost kargab välja kaks moori - üks sinise, teine punase fliisiga, korvid käes. Ja teate, selle asemel,  et minna teisele poole teed näiteks, kappab punases fliisis moor põõsaid ragistades ringiratast ümber minu ja sõna otseses mõttes korjab mul seeni eest. Mina tuterdan kahe väikese tüdrukuga suhteliselt aeglaselt edasi, mutt kappab nagu noor sälg siksakis mul ees. Kurat, ma ütlen, siis ei suutnud ma ennast enam vaos hoida, vaid küsisin, kas metsas enam ruumi polegi? Ja mida nähvab moor - "ma ei korja kukeseeni, ma korjan riisikaid"? Kas mul on näkku kirjutatud, et ma korjan AINULT kukeseeni? Et ma ei tahagi  värskeid krõmpsuvaid hõrke kuuseriisikaid????    Inimloomaaed ikka ei väsi üllatamast.